Amy se strik – Toortsie, Kameel en Bokbaaivygie se blog
Augustus 17, 2016 Augustus 17, 2016 ~ Kameel
Scrapydo se toeka-tokkel: Strik
Ons kuier al vir die laaste maand hier aan die Suidkus, en het darem so vier of vyf windlose dae gehad. Daardie brander wat ek wil ry sal maar moet wag; ek het ‘n spier in my arm of geskeur of verrek, en is dus heel onhandig op die oomblik. Nou wat op aarde het dit met ‘n strik te doen? Niks, maar ek kom daarby.
Amy, ons sewejarige kleindogter sorg vir heelwat amusante oomblikke. Soos ‘n skoenlapper fladder sy van een spel na ‘n ander. Tot eet is ‘n speletjie. Die paddavissies in hulle visdam kom handig te pas as karakters in haar stories. Sy het besluit twee van hulle moet trou, en maak toe in haar skulpvormige babaswembad alles reg vir die spesiale okasie. Twee paddavissies word voor die preekstoel neergesit, maar voordat die huwelik voltrek kon word, spring die bruid binne in die water, en ontsnap so uit die strik wat Amy vir haar gestel het.
Diè naweek wat verby is sit ons op die stoep toe Amy met ‘n kartondoos, ‘n tou uit lap gemaak, en ‘n stukkie besem haar verkyning maak. Sy wil vir Pepsi, hulle miniatuur worshond in ‘n strik – of is dit nou ‘n wip – vang. Daar word bietjie aan die kartondoos verander, die stukkie besem met tou aan word so staande gemaak dat dit die deksel oophou, en Pepsi word gehaal. ‘n Vienna word voor haar neus gehou, en daarmee word sy na die boks toe gelok. Met swaaiende stert betreë Pepsi die boks, maar o weë die boks is te klein, haar agterlyf steek nog uit. Amy laat haar nie afsit nie, en besluit om dan maar ‘n voël te vang. Hierdie keer dien ‘n stuk doughnut as aas. Die boks word in die tuin neergesit, maar dit is nie voëls nie, maar wel miere wat heel vrywilliglik in haar strik trap.
Net toe ek dink dit is nou die einde van Amy en haar strikke, kom sy met ‘n lang deurskynende houer en deksel daar aan. “Have you seen any mosquitos ouma,” wil sy weet. Ja, sê ek en as hy weer op my kom sit en bloedsuig klap ek hom. “You should not do that, they are all God’s creatures, and he made mosquitos to suck blood.” Red my siel met so ‘n kleinkind!!!! Op my vraag wat sy met die houer wil maak antwoord sy dat sy ‘n muskiet wil vang vir ‘n troeteldier. Tipies ‘n muskiet, is daar toe geen een te vinde nie. Dan maar weer ‘n strik stel besluit Amy. Daar word water in die houer gesit, en ‘n takkies met ‘n paar blare aan binne-in staan gemaak. Die houer word op die tafeltjie neergesit; “I think the mosquitos will love this beautiful place,” sê Amy toe sy haar handewerk bewonderend gade slaan. Die donker roep ons na binne, en verbeel ek my of hoor ek al wat insek is ‘n sug van verligting slaag.
‹ PreviousToortsie se Toeka Tokkel oor strikke
22 thoughts on “Amy se strik”
Augustus 17, 2016 om 4:16 nm
dis kostelik, ek geniet jou briewe baie. dankie
Augustus 17, 2016 om 4:23 nm
Dankie vir die lees, altyd so lekker as iemand saamgesels. Bly jy het dit geniet 🙂
Augustus 17, 2016 om 4:41 nm
Kan ek vir Amy leen vir ‘n paar weke? Die muskiete baljaar hier onder in die lagoon waar die water staan en vrot. Hierdie weer is absoluut misrabel en die werkers sukkel nog steeds om die strande skoon te maak.
Augustus 17, 2016 om 4:50 nm
As jy genoeg houers het kan jy haar maar leen 🙂 Tot dusvêr het die muskiete hulle gedra… maar hulle winter is blykbaar oor en hulle is op die oorlogsveld. My vriendin is in Australia en blykbaar is hulle weer net so deurmekaar. Die wêreld staan op sy kop.
Augustus 17, 2016 om 5:21 nm
Ag te oulik!Dis pragtig as ‘n kind van sewe nog sulke lekker verbeeldingstories kan uitdink.
Augustus 17, 2016 om 5:30 nm
Ek is so bly sy besit nie ‘n selfoon of enige van daardie goed waarop die kinders heeldag sit en speletjies speel nie.
Augustus 17, 2016 om 5:28 nm
Te oulik! Die paddavissie-troue was vir my die snaaksste stukkie. Het my aan Runaway Bride laat dink. Ek lees lekker aan jou stories.
Augustus 17, 2016 om 5:33 nm
Dankie bly jy geniet dit. Lekker as julle inloer en kommentaar lewer 🙂 Runaway bride!!! Lief dit.
Augustus 17, 2016 om 6:00 nm
Oulik! Ek het as kind ure omgesit en wag dat die voëls of hoenders of wat ook al onder my wip gevang moet word. Helaas …
Augustus 17, 2016 om 6:26 nm
Wonder of daar ‘n plaaskind is wat dit nie probeer het nie? Ons het voëltjies probeer vang….. maar dink ook nie ons was suksesvol nie 😦 Dit is nog lekker speel!!!
Augustus 17, 2016 om 6:41 nm
Lang tou deur venster tot in kombuis. Teen die tyd wat die wip val is die hoender al lankal weg. Sou ons haar vang is sy dadelik vrygelaat.
Augustus 17, 2016 om 7:21 nm
O ons moet meer sulke kinders hê Hulle gee mens hoop vir die wêreld
Augustus 17, 2016 om 7:36 nm
Is dit nie. Ek en my man sê altyd daar is nie ‘n mooier geluid as spelende en laggende kinders nie.
Augustus 18, 2016 om 5:26 nm
Ja dis regtig lekker!
Augustus 17, 2016 om 7:53 nm
Klein Amy klink na ‘n lieflike mensie. Kindertjies se kapasiteit vir teerheid verstom en ontroer my altyd.
Augustus 17, 2016 om 8:13 nm
Dit is hoekom ek hulle so graag klein wil hou. Al daardie kinderlike onskuld ens is so kosbaar.
Augustus 18, 2016 om 1:05 vm
Dit is n pragtige vertelling (wip en strik kan maar onder selfde kam geskeer word) Ek geniet die 5 jarige kindertjies baie, hulle speel nog. Veral die oggend urr voor skool speel hul te lekker omdat hul nie op hul eie is nie. Die een dogtertjie teken eers gou haar ponie, ek sny uit en sie daar sy het n ponie om mee te speel. Sy mag nie meer speelgoed skooltoe bring nie omdat haar aandag net daarby is en nie by werk vir skool nie. Hul lewe hulself so in die speel in dat hul nie wil oppak om klas toe te gaan nie.
Augustus 18, 2016 om 6:24 vm
Geen wonder Jesus het gesê ons moet soos kindertjies word nie. Daardie onskuld, en geloof van ‘n kind is so kosbaar
Augustus 18, 2016 om 9:31 vm
Ja, en in hierdie geval is hul so angstig om te doen wat ek virhul beduie. Ek kom ook agter dat hul nie gewoond aan die tipe van kunsvlyt is nie.
Augustus 19, 2016 om 8:13 vm
Ag dis te dierbaar! Jou Amy klink so baie soos my Emma!
Augustus 19, 2016 om 9:01 vm
Ons is bevooreg om hulle in ons lewe te hê.
Hoe gaan dit nou met jou?